ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЗАШТИТА И СПАСУВАЊЕ

1. ОПИС НА СОСТОЈБИТЕ ВО ОБЛАСТА И ДЕФИНИРАЊЕ НА ПРОБЛЕМОТ

На територијата на Република Северна Македонија се воделе повеќе војни, меѓу кои и двете Балкански, Првата и Втората светска војна, како и воениот конфликт од 2001 година.

Сите војни и конфликти, покрај директните последици врз населението и материјалните добра, предизвикувале и сеуште предизвикуваат дополнителни последици од неексплодираните убојни средства (НУС).

Бројот и количината на неексплодирани убојни средства (НУС) и други минско-експлозивни средства (МЕС) тешко може да се предвиди и утврди, но со оглед на фактот дека 5 - 10% заради различи причини не се активираат, се претпоставува дека на територијата на Република Северна Македонија има присуство на огромни количини на неексплодирани убојни средства и минско-експлозивни средства.

Во најголем број, неексплодираните убојни средства се заостанати од Првата и Втората светска војна, како резултат на воените дејства што се воделе во тој период.

Пронајдените неексплодирани убојни средства, според видот се многу различни (рачни бомби, артилериски гранати, авио бомби) и имаат голема експлозивна, односно убиствена моќ и како такви преставуваат континуирана опасност за населението и материјалните добра.

Врз основа на пребарувањата на теренот кои што ги планира, подготвува и спроведува Дирекцијата за заштита и спасување, може да се заклучи дека неексплодирани убојни средства има на целата територија на Република Северна Македонија, но карактеристични подрачја во кои има најголема концентрација на неексплодирани убојни средства се:

Битолското подрачје;

Прилепско-Мариовското подрачје;

Дојранско-Гевгелиското подрачје;

Охридско-Дебарското подрачје, и други реони во зоната на протегањето на поранешниот Солунски фронт.

Кога станува збор за заштитата од неексплодирани убојни средства, треба да се истакне дека Република Северна Македонија е потписник на Отава конвенцијата од 05.10.1996 година и со тоа ги има преземено сите обврски утврдени со одредбите на истата. Покрај Отава конвенцијата, Република Северна Македонија има прифатено и други меѓународни прописи со кои се регулира проблематиката во врска со забраната или ограничувањето на употребата на мини и други експлозивни средства, според кои е обврзана да ги спроведува сите мерки и активности за заштита на населението и материјалните добра.

Неексплодирани убојни средства се: експлозивни средства кои се наоружани и армирани или на друг начин припремени за употреба и употребени во вооружен конфликт. Тие може да бидаат испукани, фрлени, лансирани, издишани или на друг начин припремени за употреба, кога требале да експлодираат, а не експлодирале.

Работниците кои ги извршуваат работите од доменот безбедност и заштита од неексплодирани убојни средства се пиротехничарите.

Во Дирекцијата за заштита и спасување се вработени вкупно седум пиротехничари кои 15 години работат на заштита од неексплодирани убојни средства, кои треба да се во посебно одделение за заштита од неексплодирани убојни средства.

Нивното ангажирање на терен подразбира пронаоѓање, уништување на лице место или транспорт до привремено место за складирање и уништување на неексплодираните убојни средства со експлозив. Ангажирањето за пребарување, откопување, уништување на лице место, транспортот и складирањето се врши во разни временски услови, во секое време на денот и ноќта, вон работното време, и на повик 24 часа. Работата на пиротехничарите е една од најхуманите работи, тие спасуваат туѓи животи, а својот го ризикуваат, истата е високоризична и е на второ место по ризик во светски рамки. За успешно извршување на овие работи и задачи не е доволно само образованието, но и повеќегодишно искуство, дошколување во меѓународни центри за работа со НУС и учење од постарите пиротехничари.

Бројот на пиротехничари е мал поради што ангажирањето е секојдневно на терен при што на годишно ниво во просек на територијата на Републиката се пронаоѓаат од 600 до 1000 неексплодирани убојни средства, а во 2020 година само во една акција во Битола пронајдени се 12300 парчиња. Старосната граница на пиротехничарите е од 52 до 67 години, поради што за две до четири години во Република Северна Македонија ќе нема воопшто специјализиран кадар.

Што се однесува на статусот на вработените пиротехничари во Дирекцијата за заштита и спасување и нивните примања, тие се распоредени согласно со Правилникот за систематизација на работни места на Дирекцијата за заштита и спасување што се однесуваат на работа со неексплодирани убојни и експлозивни средства (пиротехничари), работни места кои се со зголемен ризик по здравјето и безбедноста на администртативните службеници што ги вршат овие работи.

И покрај ваквиот статус, овие административни службеници не примаат соодветен надомест - додаток на плата, иако тоа право им е утврдено со член 149 од Законот за заштита и спасување, член 90 од Законот за административните службеници и член 3, став 3 од Правилникот за систематизација на работните места во Дирекцијата за заштита и спасување.

Од тие причини пиротехничарите се приморани своите основни права да ги остваруваат по судски пат. Статусот на пиротехничарите согласно Правилникот за систематизација на работните места во Дирекцијата за заштита и спасување е административни службеници, што воопшто не содејствува со реалната состојба. Имено пиротехничарите секојдневно работаат на терен вон работното време, за време на викенди и празници за што не добиваат додаток на плата ниту за работа на терен, ниту за прекувремена работа, зголемен ризик по животот и здравјето . Платата на пиротехничарите со 30 години работен стаж е под републичкиот просек.Иако ризикот по животот и здравјето на пиротехничарите реално е поголем од полициските службеници и припадниците на Армијата, истите немаат бенифициран стаж, минимум 12+4 (Босна и Херцеговина) иако во светот е 12+6 (Србија, Хрватска), а во некои земји 12+12 (Русија).

Во Република Северна Македонија не се регулирани основните услови за работа и заштита на животот и здравјето на пиротехничарите во кои треба да бидат опфатени: бенифицираниот работен стаж, додатокот на плата за ризик по животот и здравјето, животното и здравственото осигурување, личната заштитна опрема и годишните систематски прегледи, со кои се утврдува психофизичката способност за работа, од причина што максималната старосна граница на вработените за работа со неексплодирани убојни средства е до 55 години, а таа граница кај четири пиротехничари одамна е помината. Во 2020 година се случија две несреќи во кои се повредени тројца пиротехничари за кои директно влијание имаше континуираниот стрес поради незаштитеноста на животот и здравјето, како и староста на истите.

Многу е значајно да се истакне дека во тек е активност помеѓу Соединетите Американски држави и Дирекцијата за заштита и спасување во однос на изготвување проект и изградба на Центар за обука на пиротехничари.

Активноста се спроведува преку Програмата за хумано деминирање на Европската Kоманда на вооружените сили на САД (Humanitarian Mine Action Programe).

Во рамките на програмата, планирано е да се изврши обука на пиротехничари и деминери од Дирекцијата за заштита и спасување, Министерството за одбрана и Министерството за внатрешни работи, која ќе ја спроведат експерти од САД, од Националната гарда на државата Вермонт. Во овој контекст, Дирекцијата за заштита и спасување и Министерството за внатрешни работи, имаат потпишано Меморандум за соработка за реализација на заеднички обуки и проекти од областа на антитерористичка заштита и заштита и спасување од неексплодирани убојни и други експлозивни направи.

Дирекцијата за заштита и спасување како носител на предметната активност, од САД, преку програмата за хумано деминирање, има добиено лична и заштитна опрема, како и детектори за 16 лица, во вредност од 105.000,00 евра, а тоа подразбира дека Дирекцијата има обврска да обезбеди дополнителен број пиротехничари, за реализација и имплементација на оваа активност.

Доколку не се направат измени во Законот за заштита и спасување со моменталниот статус, нема да има зголемен интерес за вработување, а со самото тоа ќе се стави во прашање и проектната активност со САД.

Од напред наведените причини, Дирекцијата за заштита и спасување во натамошниот период ќе се соочи со проблеми при прием на нови вработени (пиротехничари), од причина што интересот за ваква ризична професија би бил многу мал, а моменталната потреба за вработување на пиротехничари е најмалку 15 пиротехничари.

1. ЦЕЛИ НА ПРЕДЛОГ РЕГУЛАТИВАТА

Основна цел на предложените измени и дополнувања на законот е:

-да се измени статусот на пиротехниарите од административни службеници во лица со посебни овластувања,

-да се усогласат правата на пиротехничарите со меѓународните норми бидејки и меѓународните организации кои се занимаваат со проекти и донации (ИТФ) за отстранување на неексплодирани убојни средства, иако се заинтересирани за реализација на проекти не соработуваат поради нерегулирани услови за работа, за заштита на животот и здравјето при работа, нереализирање на проекти за обука на нови кадри поради немање на нови кадри.

1. МОЖНИ РЕШЕНИЈА (ОПЦИИ)

3.1 Опис на решението „не прави ништо“

Доколку се одбере опцијата „не прави ништо“, останува во сила постојниот закон и состојбата со констатираните проблеми ќе остане иста.

3.2 Опис на можните решенија (опции) за решавање на проблемот

Предложените измени и дополнувања ги содржат следниве решенија:

-прецизирање на надлежностите на пиротехничарите од областа на работа со неексплодирани убојни средства;

-правилно вреднување на работата спрема степенот на ризик по животот и здравјето на пиротехничарите, и

-регулирање на бенифициран стаж, работа на терен, работа на пребарување на терен, прекувремена работа, животно и здравствено осигурување во случај на тешки телесни повреди и смрт.

1. ПРОЦЕНКА НА ВЛИЈАНИЈАТА НА РЕГУЛАТИВАТА
   1. Економски влијанија

Измената и дополнувањето на Законот за заштита и спасување со кризи нема да предизвика економски влијанија.

* 1. Фискални влијанија

Предлогот за изменување и дополнување на законот предизвикува фискални импликации врз Буџетот на Република Северна Македонија и за спроведување на предложените изменувања и дополнувања е потребно обезбедување на финансиски средства.

* 1. Социјални влијанија

Со измената и дополнувањето на Законот за заштита и спасување ќе се обезбеди подобра заштита на здравјето и животот на луѓето.

* 1. Влијанија врз животната средина

Измената и дополнувањето на Законот за заштита и спасување позитивно ќе влијае врз животната средина.

* 1. Административни влијанија и трошоци

а.) трошоци за спроведување

Измената и дополнувањето на Законот за заштита и спасување нема да предизвика трошоци за неговото спроведување.

б.) трошоци за почитување на регулативата

Со предложените законски решенија, не се предлага воведување на нови административни оптеретувања, формалности и трошоци, односно не се предвидени нови трошоци за издавање лиценци, дозволи и друго за правните и физичките лица, со што не се влијае на конкурентноста.

1. КОНСУЛТАЦИИ
   1. Засегнати страни и начин на вклучување

Со акт на Владата на Република Северна Македонија, Министерството за одбрана беше задолжено да формира меѓуресорска работна група, со преставници од Армијата на Република Северна Македонија, Министерството за внатрешни работи, Министерството за здравство, Министерството за информатичко општество и администрација, Министерството за труд и социјална политика, Министерството за финансии, Министерството за правда, Дирекцијата за заштита и спасување, Фондот на пензиското и инвалидското осигурување и Јавната Здравствена Установа Медицина на труд. При изработка на нацрт текст на предлог законот, преставниците од горенаведените институции имаа можност за давање на забелешки.

Дополнителните забелешки и мислења засегнатите страни ќе можат да ги дадат на ЕНЕР.

5.2 Преглед на добиените и вградените мислења

/

5.3 Мислењата кои не биле земени предвид и зошто

1. ЗАКЛУЧОЦИ И ПРЕПОРАЧАНО РЕШЕНИЕ

6.1 Споредбен преглед на позитивните и негативните влијанија на можните решенија (опции)

/

6.2 Ризици во спроведувањето и примената на секое од можните решенија (опции)

/

6.3 Препорачано решение со образложение

Се предлага и препорачува решение со доставување на предлог закон за изменување и дополнување на Законот за заштита и спасување во владина и во собраниска процедура. Решенијата се содржани во законските измени и дополнувања.

1. СПРОВЕДУВАЊЕ НА ПРЕПОРАЧАНОТО РЕШЕНИЕ
   1. Потреба од менување на закони и подзаконска регулатива во областа или други сродни области

/

* 1. Потребни подзаконски акти и рок за нивно донесување

/

* 1. Органи на државната управа, државни органи и други органи надлежни за спроведување

За спроведување на целите на законот надлежен е Дирекцијата за заштита и спасување

1. СЛЕДЕЊЕ И ЕВАЛУАЦИЈА
   1. Начин на следење на спроведувањето

Резултатите од предложените законски решенија, ќе се следат преку континуирано следење на примената на предложениот закон.

* 1. Евалуација на ефектите од предлогот на закон и рокови

Евалуација на ефектите од предложените законски решенија, може да се дадат откако предложениот закон ќе започне да се применува во пракса.

Очекувањата се однесуваат во делот на:

Со предложените изменувања и дополнувања на Законот за заштита и спасување ќе се регулираат правата и обврските на лицата кои работат на заштита и спасување од неексплодирани, убојни и други експлозивни средства (пиротехничари), а кои досега не беа регулирани како што се: регулирање на платите спрема тежината на работата, регулирање на додатокот на плата за ризикот по животот и здравјето, животнотото осигурување и зголемениот стаж на осигурување, со ќе се приближиме на меѓународните норми за работа со неексплодирани убојни средства.

Изјава од државниот секретар

Нацрт извештајот за проценка на влијанието на регулативата е изготвен во согласност со методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот

Датум \_\_\_\_\_\_\_\_\_\_\_

Потпис на Државен Секретар

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Изјава од министерот

Врз основа на резултатите од анализите прикажани во извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.

Датум \_\_\_\_\_\_\_\_\_\_\_\_\_

Потпис на Министерот

\_\_\_\_\_\_\_\_\_\_\_\_\_\_\_\_\_